tartuNLP/wikipedia-smugri-20251201 huggingface dataset:
Santiago Bueno

Santiago Ignacio Bueno Sciutto (s. 9. marraskuuta 1998 Montevideo) on uruguaylainen jalkapalloilija. Hän edustaa Englannin Valioliigassa pelaavaa Wolverhampton Wanderersia. Pelipaikaltaan hän on keskuspuolustaja.
Seurajoukkueura.
Bueno liittyi montevideolaisseura Peñarolin junioriakatemiaan vuonna 2009. Tammikuussa 2017 hän siirtyi Peñarolista espanjalaiseen FC Barcelonaan. 
Bueno lainattiin tammikuussa 2018 Espanjan kolmannen sarjatason Peraladaan, jossa hän vietti myös kauden 2018–2019. Hän pelasi seurassa yhteensä 41 ottelua.
Buenon sopimus Barcelonan kanssa päättyi kauteen 2018–2019 ja elokuussa 2019 hän siirtyi Espanjan Segunda Divisióniin vastikään pudonneeseen Gironaan. Kaudella 2020–2021 Bueno vakiinnutti paikkansa Gironan avauskokoonpanossa ja teki 7. tammikuuta 2021 myös ensimmäisen maalinsa Gironan pelaajana Copa del Reyn toisen kierroksen ottelussa Lugoa vastaan. Kaudella 2021–2022 Bueno pelasi 31 Segunda Divisiónin ottelua, kun Girona nousi nousukarsintojen kautta takaisin Primera Divisióniin. Neljässä nousukarsintaottelussa hän pelasi täydet minuutit.
Tammikuussa 2023 Bueno allekirjoitti Gironan kanssa vuoteen 2026 ulottuvan jatkosopimuksen. Kaudella 2022–2023 Bueno pelasi Gironassa 34 Primera Divisiónin ottelua ja kaksi Copa del Reyn ottelua.
31. elokuuta 2023 Bueno siirtyi Gironasta englantilaisseura Wolverhampton Wanderersiin viisivuotisella sopimuksella. Siirtosummaksi uutisoitiin noin 12 miljoonaa euroa. Ensiesiintymisensä Wolverhamptonin pelaajana hän teki 26. syyskuuta 2023 Englannin liigacupin ottelussa Ipswich Townia vastaan. Valioliigadebyyttinsä hän puolestaan teki 27. marraskuuta 2023 Fulhamia vastaan. Hän pelasi avauskaudellaan kaikkiaan 12 valioliigaottelua. Kaudella 2024–2025 hän pelasi Valioliigassa 29 ottelua, niistä avauskokoonpanossa 18.
Maajoukkueura.
Bueno edusti vuosina 2014–2020 Uruguayn juniorimaajoukkueita. Vuonna 2017 hän voitti alle 20-vuotiaiden Etelä-Amerikan-mestaruuden ja pelasi myös vuoden 2017 alle 20-vuotiaiden MM-kilpailuissa, joissa Uruguay sijoittui neljänneksi.
Uruguayn A-maajoukkueessa Bueno pelasi ensimmäistä kertaa 24. maaliskuuta 2023 ystävyysottelussa Japania vastaan. Hän on pelannut 25. elokuuta 2025 mennessä kaikkian kuusi maaottelua, joista neljä on ollut MM-karsintaotteluita.
Muuta.
Buenon veli Gastón Bueno ja serkku Gonzalo Bueno ovat myös ammattilaisjalkapalloilijoita.
Buenolla on Uruguayn lisäksi myös Italian kansalaisuus.
Randi Blehr

Randi Marie Blehr (o.s. Nilsen; 12. helmikuuta 1851 Bergen – 13. kesäkuuta 1928 Oslo) oli norjalainen naisasianainen. Hän oli mukana perustamassa Norjan naisasialiittoa ja johti sitä vuosina 1895–1899 sekä 1903–1922. Blehr tavoitteli naisille äänioikeutta ja puhui rauhan puolesta. Hän oli naimisissa pääministeri Otto Blehrin kanssa.
Hunderfossenin seikkailupuisto

Hunderfossenin seikkailupuisto () on Norjan Lillehammerissa sijaitseva huvipuisto, joka on avattu vuonna 1984. Alueen pinta-ala on noin 25 hehtaaria ja kävijöitä keskimäärin 275 000 vuosittain. Monet laitteista ammentavat Kjell Aukrustin luomasta satumaailmasta. Puisto on auki ympäri vuoden.
Folke Filbyter

Folke Filbyter oli tarun mukaan Folkunga-hallitsijasuvun kantaisä, joka eli noin 1000-luvulla. Hän sai "varsanpurijaa" tarkoittavan lempinimensä, koska hänen kerrottiin kastroineen nuoria hevosia hampaillaan. Verner von Heidenstam kirjoitti hänestä vuonna 1905 ilmestyneen nimikkoromaanin ja Carl Milles veisti romaanin pohjalta patsaan, joka on sijoitettu suihkulähteeseen Linköpingin keskustassa.
TuuliMuukon tuulivoimapuisto

TuuliMuukon tuulivoimapuisto, toisinaan vain Muukon tuulivoimapuisto, on Etelä-karjalassa Lappeenrannan Muukossa sijaitseva tuulivoimapuisto, jossa toimii 7 tuulivoimalaitosta. Niiden kokonaiskapasiteetti on 21 megawattia. Tuulivoimapuiston on rakentanut Tuulisaimaa Oy yhdessä TuuliTapiola Ky:n kanssa, sen omistaa TuuliMuukko Ky, joka on Exilion Tuuli Ky:n tytäryhtiö, ja sitä operoi Operointi St1 Oy.
Yleistä.
Tuulipuisto sijaitsee Joutsenonkankaan länsiosassa Puslanmäen ja Kiilinkankaan itäpuolella. Viisi tuulivoimalaa sijaitsee rivissä 350–600 metriä valtatien 6 eteläpuolella ja kaksi voimalaitosta tien pohjoispuolella 250 ja 600 metriä maantiestä. Voimaloiden välisellä alueella sijaitsee teollisuuskiinteistöjä, ampumarata ja karting-rata. Tuulipuiston pituus on 2,1 kilometriä, leveys 1,2 kilometriä, ja kaikki voimalaitokset sisällensä sulkevan alueen pinta-ala on 1,0 neliökilometriä. Voimalat sijaitsevat noin 105 metrin korkeudella mpy.
Tuulivoimalaitokset ovat ranskalaisen Alstom Powerin valmistamaa ECO110-mallia, jonka napakorkeus on 90 metriä, tuuliturbiinin halkaisija 110 metriä, ja jonka kapasiteetti on 3,0 megawattia. Voimalat on varustettu niin sanotulla talvipaketilla, jolloin voimalat varustetaan toimimaan kovilla pakkasilla ja siivissä on jäänestolaitteet. Voimalat soveltuvat erityisesti alhaisille ja keskinopeille tuulennopeuksille.
Tuulipuistoon on tieyhteys valtatieltä 6 Kiiskimäen eritasoliittymän kautta. Valtatien pohjoispuolelta pääsee sekä pohjois- että eteläpuolisille tuulivoimalaitoksille. Voimaloiden tuottama sähkö johdetaan Muukon sähköasemalle, josta sähkö johdetaan kantaverkkoon.
Historiaa.
Tapiola ja TuuliSaimaa Oy allekirjoittivat sopimuksen tuulivoiman rakentamiseksi Suomeen ja Tapiola perusti näitä hankkeita varten tytäryhtiön TuuliTapiola Ky. Yhtiöiden ensimmäinen hanke liittyi Lappeenrannan Muukkoon tulevaan tuulivoimapuistoon. Tapiola ilmoitti aikovansa investoida tuulivoimaan lähivuosina 100 miljoonaa euroa ja vuonna 2009 perustetun lappeenrantalaisen TuuliSaimaan tavoitteena oli vastaavasti investoida 200 miljoonaa euroa. Jos allekirjoitettaessa tiedettiin, että tuulivoimaloita tulisi sinne seitsemän.
Tuulivoimaloita tuottavan Alstomin kanssa solmittiin voimaloiden hankintasopimus heinäkuussa 2012. Sopimukseen sisältyi käyttö- ja kunnossapitosopimus ensimmäiset 12 vuotta. Tuulivoimalat valmistettiin Espanjassa ja tuotiin Suomeen vuodenvaihteen jälkeen. Niiden asennustyöt alkoivat helmi-maaliskuussa 2013, pystytys, käyttöönotto ja testaus alkoi ensimmäisen voimalaitoksen osalta huhtikuussa . Silloin ensimmäinen voimala kytkettiin kantaverkkoon. Viimeinen voimalaitos alkoi toimia kesäkuussa ja voimaloiden testaukset jatkuivat kesäkuukausien ajan. Tuulipuiston vihkimistilaisuus oli elokuussa 2013.
Tuulivoimapuiston omistajuus muuttui vuonna 2019, kun osittain TuuliTapiolan pohjalta muodostettiin Exilion Tuuli Ky. Sille siirrettiin TuuliMuukon ja Latamäen tuulivoimapuiston omistajuus.
TuuliMuukossa teetätettiin vuonna 2021 pitkäaikainen melumittaus, jonka tuloksista julkistettiin ePressissä. Sen mukaan meluarvot asutuksen lähellä alittivat annetut ohjearvot.
Euroopan atomienergiayhteisön perustamissopimus

Euroopan atomienergiayhteisön perustamissopimus eli Euratom-sopimus on 25. maaliskuuta 1957 solmittu Euroopan atomienergiayhteisön perustamissopimus. Euratom-sopimus astui voimaan 1. tammikuuta 1958.
Euratom-sopimuksen tärkeimpiä tavoitteita olivat tutkimuksen edistäminen ja teknisen tiedon levittäminen, yhdenmukaisten turvallisuusnormien vahvistaminen väestön ja teollisuustyöntekijöiden suojelemiseksi, tutkimuksen helpottaminen ja sen takaaminen, ettei siviilikäyttöön tarkoitettuja ydinaineita siirretä käytettäväksi muuhun käyttöön, varsinkaan sotilaallisiin tarkoituksiin.
The Axis of Awesome

The Axis of Awesome oli australialainen huumorimusiikkiyhtye, joka oli toiminnassa vuodesta 2006 vuoteen 2018. Yhtyeen muodostivat Jordan Raskopoulos, Benny Davis ja Lee Naimo. Yhtye oli tunnettu komediamusiikistaan sekä populaarimusiikkipardioistaan, eritoten kappaleiden sointurakenteita parodioivasta "Four Chords Song" -kappaleesta.
Brysselin sopimus

Brysselin sopimus eli sulautumissopimus on 8. huhtikuuta 1965 solmittu sopimus, jonka tavoitteena oli eurooppalaisten toimielinten rationalisoiminen. Sopimuksella perustettiin kaikkia kolmea Euroopan yhteisöä: ETYä, Euratomia ja Euroopan hiili- ja teräsyhteisöä palvelevien komission ja neuvoston perustaminen. Brysselin sopimus tuli voimaan 1. heinäkuuta 1967 ja kumoutui Amsterdamin sopimuksella.
Dansk Melodi Grand Prix 2024

Dansk Melodi Grand Prix 2024 oli Tanskassa järjestetty laulukilpailu, jossa valittiin Tanskan edustaja Eurovision laulukilpailuun 2024. Kilpailuun lähetettiin noin 600 kappaletta, joista valittiin kahdeksan finalistia. Finalistit julkaistiin 25. tammikuuta.
Finaali pidettiin 17. helmikuuta DR Koncerthuset -konserttisalissa Kööpenhaminassa. Voittajan valitsivat yhdessä katsojat yleisöäänestyksellä ja raati kaksikierroksisessa äänestyksessä. Ensimmäisellä kierroksella äänestettiin kolme kappaletta superfinaaliin, jossa voittaja valittiin.
Narod

Narod, (’Kansa’), oli kaksi kertaa kuussa ilmestyvä ukrainalainen sosialistinen aikakauslehti. Se ilmestyi 1890–1895, josta Lvivissä tammikuusta 1890 lokakuuhun 1892, Kolomyjassa elokuuhun 1894 ja uudelleen Lvivissä elokuuhun 1895. Lehden päätoimittajia ja pääasiallisia kirjoittajia olivat Ivan Franko ja Myh’ailo Pavlyk. Lisäksi avustajakuntaan kuului nuoria ukrainalaisia sosialisteja, esimerkiksi Volodymyr Oh’rymovytš, Mykola Hankevytš ja Jevhen Levytskyi. Lokakuusta 1890 elokuuhun 1893 "Narod" oli samalla ruteenilais-ukrainalaisen radikaalin puolueen äänenkannattaja.
"Narod" omisti alkuun jonkin verran tilaa myös kirjallisuudelle, esimerkiksi Ivan Frankon runoille ja kertomuksille, ja siinä käsiteltiin yleisesti kulttuuria ja taidetta, mutta vuodesta 1892 lähtien se oli ensisijaisesti poliittinen lehti. "Narodissa" arvosteltiin voimakkaasti Galitsian tilannetta, ja sen muita aiheita olivat sosialistinen liike Euroopassa, naiskysymys Ukrainassa ja sorto Venäjän valtakunnassa. Sen esittämiä näkemyksiä linjasi Myh’ailo Drahomanov, ja siinä julkaistiin monia hänen artikkeleitaan. Lehti omisti hänelle erikoisnumeron vuonna 1894. Muita kirjoittajia olivat Lesja Ukrajinka, Pavlo Hrabovskyi, Vjatšeslav Budzynovskyi, Ahatanhel Krymskyi, S. Danylovytš, Vasyl Stefanyk, Natalija Kobrynska, Les Martovytš, Olha Kobyljanska ja Julijan Batšynskyi, jonka teoksen "Ukrajina Irredenta" ensimmäiset luvut julkaistiin siinä. P. Babjakin kokoama "Narodin" systemaattinen hakemisto julkaistiin Lvivissä vuonna 1970.
Tatu Siivonen

Tatu Oskari Siivonen (s. 13. huhtikuuta 1974 Mikkeli) on suomalainen näyttelijä. Hän on työskennellyt vapaana näyttelijänä useissa teattereissa 2000-luvun vaihteesta alkaen. Valkokankailla hän on näytellyt lähinnä sivuosia.
Ura.
Mikkelissä syntynyt Siivonen varttui Hämeenlinnassa taiteellisten ja urheilullisten harrastusten parissa. Teatteritaiteeseen hän tutustui hämeenlinnalaisessa harrastajateatteri Miniteatterissa. Siivonen opiskeli Teatterikorkeakoulun näyttelijäntyönlaitoksella 1998–2002. Ensimmäisen kolmesta tärkeimmästä teatteriroolistaan hän oli tehnyt jo 1994, jolloin hän näytteli Runaria teoksessa "Runar ja Kyllikki". Toinen oli nimirooli lastennäytelmässä "Peter Pan" Tampereen Työväen Teatterissa 2002 ja kolmas oli Olavin rooli teoksessa "Tulipunakukka" Pyynikin kesäteatterissa 2005.
Siivonen on näytellyt niin ikään epookkidraamassa "Täällä Pohjantähden alla" (2002), jossa hän teki Eliaan roolin, ja kansannäytelmässä "Tukkijoella" (2008), jossa hänen roolinaan oli Huotari. Siivosen pitkään rooliluetteloon kuuluu myös osasuoritukset näytelmissä "Lokki" (2015), "Kolmen pennin ooppera" (2016) ja "Villit vuodet" (2017). Hänen suosikkilajinsa on tragikomedia.
Siivonen on näytellyt useissa elokuvissa 2000-luvun alusta alkaen. Vuonna 2002 hän teki Heikki Pajalan roolin rikoselokuvassa "Rotanloukku". Vuonna 2007 hän näytteli Repeä Markku Pölösen ohjaamassa draamaelokuvassa "Lieksa!" ja seuraavana vuonna hänellä oli rooli Esa Illin lyhytelokuvassa "Jungle of Dreams". Siivonen on näytellyt myös Aleksi Salmenperän ohjaamassa draamaelokuvassa "Jättiläinen" (2016) ja JP Siilin komediassa "Sieniretki" (2022). Lauri Nurksen romanttisessa komediassa "Sooloilua" (2007) Siivosella oli Jannen osa.
Pensastuhkasirkku

Pensastuhkasirkku ("Xenospingus concolor") on tangaroihin kuuluva lintulaji. Lajia tavataan Etelä-Amerikassa.
Koko ja ulkonäkö.
Pensastuhkasirkku kasvaa 15–17 cm pitkäksi. Sukupuolet muistuttavat toisiaan ulkonäöltään. Lajin pää ja selkä ovat harmaat ja siivet ja pitkä pyrstö hieman ruskeammat. Otsa on musta. Pensastuhkasirkun rinta ja vatsa ovat päätä ja selkää vaaleammat. Linnun nokka on pitkähkö, kapea ja keltainen.
Levinneisyys ja elintavat.
Pensastuhkasirkkua tavataan Perun länsiosista ja Chilen pohjoisosista. Lajin elinympäristöä ovat kuivahkojen metsien tiheät pensaikot, jotka kasvavat usein vesistöjen lähellä. Se liikuu yksin tai pareittain ja syö enimmäkseen hyönteisiä, mutta myös siemeniä ja hedelmiä.
Pensastuhkasirkku luokitellaan silmälläpidettäväksi, ja kannan kooksi arvioidaan 1 000–2 500 täysikasvuista yksilöä. Kantaa uhkaa elinympäristön häviäminen.
Saltburn

Saltburn on vuonna 2023 ensi-iltansa saanut brittiläis-yhdysvaltalainen mustan huumorin sävyttämä jännityselokuva, jonka on ohjannut ja käsikirjoittanut Emerald Fennell. Pääosia esittävät Barry Keoghan, Jacob Elordi, Rosamund Pike, Richard E. Grant, Alison Oliver ja Archie Madekwe.
Elokuvan keskiössä on Oxfordin yliopistossa opiskeleva Oliver (Keoghan), joka saa aristokraattiselta Felixiltä (Elordi) kutsun viettämään kesää hänen eksentrisen perheensä hulppealle kartanolle.
"Saltburn" sai maailmanensi-iltansa Telluriden elokuvajuhlilla 31. elokuuta 2023. Yhdysvalloissa se tuli rajoitettuun teatterilevitykseen 17. marraskuuta 2023. Elokuva julkaistiin maailmanlaajuisesti Amazon Prime Videossa 22. joulukuuta 2023. Elokuva sai pääosin positiivisia arvosteluja sekä lukuisia tunnustuksia, mukaan lukien kaksi Golden Globe -ehdokkuutta ja viisi Bafta-ehdokkuutta.
QBZ-03

QBZ-03 (lyh. sanoista "qīngwǔqì bùqiāng zìdòng" – kevyt, kivääri, automaattinen, ) tai Type 03 on kiinalaisen Norincon valmistama rynnäkkökivääri.
QBZ-03 on bullpup-tyyppisen QBZ-95:n seuraaja, mutta on rakenteeltaan perinteinen, eikä bullpup. QBZ-03 on Kiinan asevoimien sijaan enemmän viranomaiskäytössä. Ase on kaasutoiminen ja käyttää kiinalaista 5,8×42 mm -patruunaa. Aseesta on olemassa myös 5,56×45 mm NATO -kaliiperinen ja Stanag-lippaita käyttävä malli vientimarkkinoille.
Susikoira Roi ja seikkailu saaristossa

Susikoira Roi ja seikkailu saaristossa on Jorma Kurvisen vuonna 1977 kirjoittama kirja. Kirja on Kurvisen kirjoittaman Susikoira Roi -kirjasarjan toinen osa.
Kirja on ensipainoksen jälkeen painettu uudestaan useaan otteeseen: muun muassa vuosina 1978, 1993 ja 2023. Kirja on käännetty myös saksan kielelle vuonna 1977 nimellä "Schäferhund Roi: das Abenteuer auf den Schären". Kirja on julkaistu myös äänikirjana.
Yleisradio teki vuonna 1988 kirjaan perustuen televisiosarjan "Susikoira Roi − seikkailu saaristossa". Sarjan pääosissa näyttelivät Paavo Westerberg ja Poliisikoira Jami.
Kilpailukykyneuvosto

Kilpailukykyneuvosto on Euroopan unionin neuvoston muodostama kokoonpano, jonka tehtävänä on edistää unionin kilpailukykyä ja talouskasvua. Neuvosto keskittyy neljään keskeiseen politiikanalaan: sisämarkkinat, teollisuus, tutkimus ja innovointi sekä avaruus. Neuvosto koostuu EU:n jäsenvaltioiden kauppa-, talous-, teollisuus-, tutkimus- ja innovointi- sekä avaruusasioista vastaavista ministereistä. 
Kilpailukykyneuvosto perustettiin kesäkuussa 2002 yhdistämällä kolme aikaisempaa neuvoston kokoonpanoa; sisämarkkinat, teollisuus ja tutkimus. 
Toiminta.
Kilpailukykyneuvosto kokoontuu vähintään neljä kertaa vuodessa keskustelemaan ja tekemään päätöksiä, jotka liittyvät sen neljään keskeiseen toiminta-alueeseen. Kunkin istunnon osallistujat vaihtelevat asialistan mukaisesti, mikä tarkoittaa, että kokouksiin osallistuvat ministerit edustavat kulloinkin käsiteltävän aiheen mukaista ministeriötä. Lisäksi istuntoihin osallistuvat Euroopan komission edustajat, jotka vastaavat kyseisistä politiikanaloista.
Politiikka.
Neuvoston päätavoitteena on EU:n kilpailukyvyn ja kasvun edistäminen. Tämä sisältää:
Sisämarkkinat.
Kilpailukykyneuvosto pyrkii poistamaan esteitä, jotka haittaavat tuotteiden, työvoiman, pääoman ja palveluiden vapaata liikkuvuutta EU:n sisämarkkinoilla.
Teollisuus.
Neuvosto toteuttaa sekä horisontaalisia että alakohtaisia toimia teollisuuspolitiikan alalla. Horisontaaliset toimet tarkoittavat teollisuuspolitiikan integroimista muihin EU:n politiikkoihin, kun taas alakohtaiset toimet keskittyvät kunkin teollisuudenalan erityistarpeisiin.
Neuvosto pyrkii parantamaan yritysten, erityisesti pk-yritysten, toimintaedellytyksiä. Tämä sisältää toimenpiteitä, jotka parantavat elintarvikkeiden saatavuutta, vähentävät byrokratiaa ja edistävät innovointia.
Tutkimus ja innovointi.
Neuvosto edistää tutkimus- ja innovointitoimintaa vahvistamalla Euroopan tieteellistä ja teknologista perustaa sekä edistämällä kansainvälistä kilpalukykyä sekä kasvua ja työllisyyttä.
Avaruus.
Kilpailukykyneuvosto tekee yhteistyötä Euroopan avaruusjärjestön kanssa kehittääkseen Euroopan avaruuspolitiikkaa.
Hiirosenkoti

Hiirosenkoti on Pohjois-Pohjanmaan hyvinvointialueen (aiemmin Oulun kaupungin) vanhainkoti Kaukovainion kaupunginosan koillisosassa. Rakennuskompleksi sijoittuu Merikotkantien varteen ja rajoittuu pohjoisessa Kultatiehen, idässä Kainuunpuistoon ja etelässä Tornihaukantiehen. Se on Kaukovainion vanhin rakennus. Vuonna 2023 Hiirosenkoti oli Oulun suurin vanhainkoti, jossa on 11 eri osastoa.
Alkuperäisessä Hiirosenkodin kunnalliskodissa oli kuusi osaa. A–D-siivet rakennettiin 1951–1954 ja henkilökunnan asuntolat, F–G-siivet vuosina 1952–1956. Rakennukset suunnitteli kaupunginarkkitehti Martti Heikura. Rakennuskokonaisuudella on suuri kulttuurihistoriallinen arvo, sillä se edustaa vallankumousta vanhustenhuollossa Suomessa ja pohjoismaissa. Ennen ensimmäisten vanhainkotien rakentamista vanhusten hoito oli köyhäintalojen varassa. Heikuran suunnittelema kunnalliskoti oli aivan muuta kuin köyhäintalo. Se oli modernia terveydenhuoltoa tarjoava, kodinomainen rakennus mäntykankaalla, peltojen läheisyydessä. Siinä oli viihtyisä sisäpiha, juhlasali ja oleskeluaulat, jotka oli varustettu takoilla. Hiirosenkoti on arvioitu eri rakennusvaiheineen maakunnallisesti arvokkaaksi kulttuuriympäristöksi.
Hiirosenkoti koostuu pääosin kaksikerroksisista, satulakattoisista rakennuksista joiden julkisivut ovat rapatut ja keltaiset. Niissä on näyttävät smyygit eli ikkunasyvennykset ja paljon hienovaraisia detaljeja.
Hiirosenkotia laajennettiin vuosina 1981–1984 uudella hoivakotirakennuksella. Tämän E-siiven suunnitteli arkkitehtitoimisto Uki Heikkinen. Se edustaa 1980-luvun edistyksellistä vanhainkotirakentamista, jolle on tunnusomaista päivähuoneiden luhtikäytävätyyppiset parvekkeet. Laajennuksen yhteydessä Hiirosenkoti peruskorjattiin ensimmäisen kerran.
Vuosina 2011–2015 Hiirosenkotiin tehtiin toinen, aiempaa perusteellisempi saneeraus. A-taloa laajennettiin ja uusi siipi, H-rakennus, valmistui. Remontti tehtiin Heikuran arkkitehtuuria kunnioittaen myös siinä mielessä, että laajennusosat ovat julkisivuiltaan 1950-luvun rakennusten tyyliset. Samassa yhteydessä kulku vanhainkotiin siirrettiin kokonaan Merikotkantien puolelle. Alun perin Hiirosenkodille tultiin Kultatien kautta. Laajennuksen ja peruskorjauksen arvo oli 20 miljoonaa euroa.
Hiirosenkoti on säilynyt koko historiansa ajan pääosin vanhainkotikäytössä. Joitakin tilamuutoksia on tehty. F-rakennus oli alun perin perheellisen ja G-talo perheettömän henkilökunnan asuinrakennuksena. 1960-luvulla ne muutettiin vanhusten ja kotipalveluiden tiloiksi. G-taloa laajennettiin vuonna 2007. Vuonna 2009 F- ja G-taloihin saneerattiin tilat Merikotkan päiväkodille.
Hiirosenkodin pihapiirissä on varsinaisen vanhainkodin lisäksi kaksi alun perin Sivakalle suunniteltua vanhusten palveluasumisen kerrostaloa. Vuosina 1971 ja 1979 valmistuneet 7-kerroksiset betonielementtitalot suunnitteli Arkkitehtuuritoimisto Seppo Valjus.
Lin Yu-chang

Lin Yu-chang (; s. 10. maaliskuuta 1971) on taiwanilainen demokraattisen edistyspuolueen poliitikko, joka on toiminut Kiinan tasavallan sisäministerinä vuodesta 2023 lähtien. Hän on aiemmin toiminut Keelungin kaupunginjohtajana sekä puolueensa vt. puheenjohtajana.
Lin on opiskellut maisema-arkkitehtuuria Kiinalaisen kulttuurin yliopistossa ja suorittanut arkkitehtuurin maisterintutkinnon Kansallisessa Taiwanin yliopistossa. Vuonna 2009 Lin oli ehdolla Keelungin kaupunginjohtajaksi; hän sai vaalissa 42,08 prosenttia äänistä ja hävisi Kuomintangin Chang Tong-rongille. Vuonna 2012 hän pyrki Kiinan tasavallan parlamenttiin Keelungin kaupungin 1. vaalipiiristä; hän sai vaalissa 40,17 prosenttia äänistä ja hävisi Kuomintangin George Hsieh’lle. Vuoden 2014 paikallisvaaleissa hänet valittiin Keelungin kaupunginjohtajaksi 53,15 prosentin ääniosuudella. Vuonna 2018 hänet valittiin jatkokaudelle 54,13 prosentin ääniosuudella. Samana vuonna hänet valittiin demokraattisen edistyspuolueen vt. puheenjohtajaksi.
Tammikuussa 2023 Lin nimitettiin Chen Chien-jenin hallitukseen sisäministeriksi.
Fasci Italiani di Combattimento

Fasci Italiani di Combattimento oli Benito Mussolinin vuonna 1919 perustama väkivaltainen poliittinen järjestö Italiassa. Järjestön jäsenet tulivat tunnetuiksi fasisteina ja mustapaitoina.
Perustaminen.
Mussolini keräsi maaliskuussa vuonna 1919 Milanon Piazza San Sepolcrolla sijainneeseen toimistoon keskiluokkaa edustaneita miehiä luodakseen poliittisen taistelujärjestön. Mussolinia ja paikalle saapuneita 145 miestä yhdistivät samanlaiset aatteet, nationalismi ja militarismi. Miehistä 55 prosenttia oli ottanut osaa ensimmäiseen maailmansotaan. He perustivat Mussolinin ehdotuksesta "fascio di combattimenton", taisteluliiton. Paikallisia taisteluryhmiä perustettiin pian myös Emilliaan, Toscanaan ja Apuliaan.
Toiminta.
Huhtikuussa 1919 fasistit polttivat sosialistisen päivälehden, nimeltään "L’Avanti!", toimistot Milanossa. Iskussa kuoli neljä ihmistä, ja lehden toiminta lakkasi useiksi päiviksi. Kesällä 1919 uudelle järjestölle laadittiin radikaali puolueohjelma, jossa vaadittiin uutta valtiosääntöä, ankarampaa verotusta varakkaille ja pitkälle meneviä sosiaalisia uudistuksia. Kirkkoon ja monarkiaan fasistit suhtautuivat kielteisesti. Vuoden 1920 loppuun mennessä fasistien iskuissa sosialistisia, kommunistisia, tasavaltalaisia, katolisia ja osuustoiminnallisia organisaatioita sekä ammattijärjestöjä vastaan oli kuollut satoja ihmisiä.
Marraskuussa 1921 Mussolinin johtamat fasistit, joiden kannatus oli järjestön perustamisen jälkeen kasvanut, perustivat poliittisen puolueen "Partito Nazionale Fascista" eli Kansallisen fasistipuolueen.
Ympäristöneuvosto

Ympäristöneuvosto on Euroopan unionin neuvoston muodostama kokoonpano, joka vastaa unionin ympäristöpolitiikasta. Sen tehtävänä on edistää ympäristönsuojelua, luonnonvarojen harkittua käyttöä ja ihmisten terveyden suojelua sekä käsitellä kansainvälisiä ympäristökysymyksiä, erityisesti ilmastonmuutosta. Neuvosto koostuu EU-jäsenvaltioiden ympäristöasioista vastaavista ministereistä.
Toiminta.
Ympäristöneuvosto kokoontuu tavallisesti neljä kertaa vuodessa. Neuvostossa kokoontuvat jäsenvaltioiden ympäristöasioista vastaavat ministerit keskustelemaan ja tekemään päätöksiä EU:n ympäristöpolitiikan suhteen. Euroopan komissiota istunnoissa edustavat ympäristökomissaari ja ilmastokomissaari.
Politiikka.
Ympäristöneuvoston keskeisenä tehtävänä on hyväksyä, yhdessä Euroopan parlamentin kanssa, lainsäädäntöä, joka suojaa ympäristöä ja edistää kestävää kehitystä. Tähän sisältyy toimenpiteitä luontotyyppien suojelun, ilman ja veden puhtauden ylläpitämisen, jätehuollon parantamisen, myrkyllisten kemikaalien käytön valvonnan sekä yritysten siirtymisen kestävään talouteen helpottamisen alalla.
Lisäksi ympäristöneuvosto varmistaa, että ympäristönäkökohtia otetaan huomioon EU:n muiden politiikkojen, kuten teollisuuden, maatalouden, liikenteen, energian ja palveluiden suunnittelussa ja toteutuksessa.
Kansainvälinen yhteistyö.
Kansainvälisellä tasolla EU ja sen jäsenmaat pyrkivät varmistamaan, että kansainväliset ympäristö- ja ilmastosopimukset noudattavat EU:n asettamia ympäristönormeja. Ympäristöneuvosto valmistelee EU:n kantoja kansainvälisiä ympäristökonferensseja ja ilmastoneuvotteluja varten.
QBZ-95

QBZ-95 (lyh. sanoista "qīngwǔqì bùqiāng zìdòng" – kevyt, kivääri, automaattinen, ) tai Type 95 on kiinalaisen Norincon valmistama bullpup-tyyppinen rynnäkkökivääri. Ase on Kiinan Kansan vapautusarmeijan palveluskivääri ja sitä käytetään useissa aseistetuissa joukoissa, kuten viranomaisorganisaatioissa, Kiinassa sekä muissa maissa. Aseperhettä on valmistettu vuodesta 1995. Sen seuraaja armeijan palveluksessa on QBZ-191, joka tulee korvaamaan QBZ-95:n tulevaisuudessa.
Suunnittelu.
QBZ-95 on Kansan vapautusarmeijan palveluksessa Type 81:n ja sen variaatioiden seuraaja. Palveluskivääriksi asetta alettiin valmistaa vuonna 1995.
Type 95 -aseperheeseen kuuluu lukuisia eri versioita. Kaikille aseille yhteistä on laukaisukoneisto, joka sijaitsee liipaisimen takana (bullpup). Toimintaperiaate on lyhytiskuinen kaasumäntä. Runko on polymeeriä. Tavallisen QBZ-95 -rynnäkkökiväärin lisäksi siitä on muita kivääri- karbiini- ja konekiväärimalleja. Standardipatruuna on kiinalainen 5,8×42 mm DPB87. Aseeseen voidaan kiinnittää lisävarusteita, kuten pistin tai kranaatinheitin. Ulkomaiden markkinoille suunnattu mallisarja on QBZ-97, joka käyttää länsimaista 5,56×45 mm NATO -patruunaa ja Stanag-lippaita. Kiina on myynyt aseita useille maille Aasiassa ja Afrikassa.
Sundomin tuulivoimalaitos

Sundomin tuulivoimalaitos on Pohjanmaalla Vaasan Öjenissä sijaitseva tuulivoimalaitos, jonka kapasiteetti on 3,6 megawattia ja vuosituotanto on 10 gigawattituntia. Voimalan on rakentanut Wasa Wind, joka oli Mervennon tytäryhtiö ja nykyään sen omistaa ja sitä operoi Mervento Power Technology &amp; Engineering.
Yleistä.
Tuulivoimalaitos sijaitsee 2,3 kilometriä Sundomin kirkonkylän pohjoispuolella Yttersundomin lähellä. Voimalan vieressä näyttäisi sijaitsevan maaläjityspaikka. Voimalan ohittaa Vaasaan johtava yhdystie 6741, josta haarautuu läjitysalueelle ja tuulivoimalaitokselle johtava huoltotie. Voimala sijaitsee 15 metrin korkeudella mpy.
Tuulivoimalaitos on entisen vaasalaisen tuulivoimalavalmistajan Mervennon valmistama Mervento 3.6-118, jonka napakorkeus on 125 metriä, tuuliturbiinin halkaisija 118 metriä, ja jonka kapasiteetti on 3,6 megawattia. Voimala on ollut yhtiön testivoimalaitos, jolla tutkittiin sen toimintaa tuotanto-olosuhteissa.
Historiaa.
Suunnittelu ja rakentaminen.
Vaasassa toimi Mervento Oy, joka oli tuulivoimateollisuuden startup-yritys. Se aikoi tuulivoimamarkkinoille hyödyntäen vähätuulisten tuulivoimaloiden pientä kilpailutilannetta. Yhtiön ensimmäinen tuote oli 3,6 megawatin tuulivoimala, jonka ainoa toimiva voimalaitos Sundomin voimala on. Voimala kytkettiin paikallisverkkoon maaliskuussa 2012, josta lähtien se on tuottanut sähköenergiaa. Mervento hakeutui kuitenkin vuonna 2016 konkurssiin. Se ei ehtinyt saamaan kotimaisia asiakkaita eikä sille tullut ollenkaan tilauksia ulkomailtakaan. Yhtiölle kertyi kahden mallin kehittelystä ja yhden voimalan valmistamisesta 3,6 miljoonan euron velat, joiden takia se hakeutui konkurssiin. Sundomin voimalaitoksen käyttövastuu annettiin sen tytäryhtiölle Wasa Windille. Voimalan vuosituotanto on ollut noin 10 gigawattia. Toinen voimalamalli oli neljän megawatin voimala, jota ei valmistettu koskaan.
Melu.
Vuoteen 2015 mennessä voimalan tuottamasta melusta oli valitettu usein ja yleinen vaatimus oli sammuttaa voimala yön ajaksi. Matalien taajuuksien melua yritettiin pienentää tuloksetta. Mervento Power vastasi vuonna 2018 melusyytöksiin julkaisemalla mittaustuloksia, joiden mukaan voimala ei ylitä asetettuja meluraja-arvoja. Tulokset olivat vuoden 2013 Mervennon teettämissä mittauksissa saman suuntaiset. Vuonna 2019 huomattiin kaupungin melumittauksissa, että voimalan käyntiääni ylitti öisin valtakunnalliset ohjearvot. Sen käyntiä säädellään nykyään (2022 tieto) siten, että öisin sen tuotantokapasiteetti lasketaan kahteen megawattiin. Vuonna 2023 korjattiin tuuliturbiinin siipien ulkosivuja.
Makulatuuri

Makulatuuri eli makulatuuripaperi ( &lt; , tehdä pilkulliseksi) tarkoittaa valmistuksessa tai muuten vioittunutta tai heikkolaatuiseksi havaittua paperia, ja kirjapainoalalla viallista, arvonsa menettänyttä painotuotetta.
Kirjapainoalalla makulatuuri merkitsee painatuksessa tai jossain muussa valmistusvaiheessa tärveltynyttä painatetta. Alalla käytetään myös verbiä "makuloida", joka merkitsee painotuotteen mitätöimistä eli makulatuuriksi tekemistä. Toisaalta esimerkiksi postimerkki, asiakirja tai muu kirjoitus voidaan makuloida leimaamalla se.
Taidegrafiikassa makulatuurilla tarkoitetaan vedosta, joka on tehty siten, ettei painolaattaa ole värjätty edellisen vedoksen painamisen jälkeen.
Rakennusalalla makulatuuriksi kutsuttiin entisaikaan ohutta liimatonta paperia, joka kiinnitettiin liisterillä muuratun tai rapatun seinän pintaan tasoittamaan pinnan rosoisuutta ennen tapetin kiinnittämistä. Tapetoitavan seinän peittämistä makulatuurilla nimitettiin "makuleeraamiseksi" (). Makuleeraus oli työvaihe, jossa seinään siveltiin ensin ruisjauhovelli. Sitten sen pintaan kiinnitettiin ruisjauhovellillä käsitelty paperi, jonka kuivuttua pinta hiottiin hohkakivellä tasaiseksi ennen tapetin kiinnittämistä. Jos seinäpinnalle tehtiin kreteeraus, makulatuuria ei tarvittu tapetin alla.
Ele.me

Ele.me () on kiinalainen nettisivusto ja sovellus, joka tarjoaa alustan ruoan tilaamiseksi ja kuljettamiseksi asiakkaan kotiin.
Ele.men perustivat vuonna 2008 logistiikkateknologiayhtiönä Mark Zhang ja Jack Kang. Sen pääpaikaksi tuli Shanghai. Huhtikuussa 2018 Alibaba Group osti Ele.men kokonaisuudessaan 9,5 miljardilla Yhdysvaltain dollarilla. Vuonna 2017 Ele.men kautta tilasi ruokaa yli 130 miljoonaa käyttäjää 1,3 miljoonasta ravintolasta yli 1 400:ssa kaupungissa. Päivittäin tilauksia käsiteltiin yli 9 miljoonaa.
Ruotsin ralli 2024

Ruotsin ralli 2024 (virallisesti "71. Rally Sweden") oli rallin maailmanmestaruussarjan kilpailu kaudella 2024. Kilpailu järjestettiin 15.–18. helmikuuta 2024 ja kilpailun huoltopaikka oli Uumajassa.
Kilpailijat.
Kilpailuun ilmoittautui yhteensä 57 autokuntaa, jossa on mukana Rally1-autojen (P1) lisäksi WRC2-, WRC3 ja JWRC-sarjoissa ajavia Rally2- ja Rally3-autoja (P2 ja P3).
Erikoiskokeet.
Kilpailuun kuului 18 erikoiskoetta, joiden pituus oli . Siirtymiä oli yhteensä ja koko kilpailun pituus oli .
Testierikoiskoe ajettiin torstaina 15. helmikuuta ja ensimmäinen erikoiskoe ajettiin samana päivänä. Kilpailun viimeinen erikoiskoe ajettiin sunnuntaina 18. helmikuuta.
Brattbyn erikoiskoe on nimetty Craig Breenin muistolle tämän käyttämän kilpailunumeron mukaan.
Tapahtumia.
Perjantaina kilpailussa oli vaikeat olosuhteet ja perjantain jälkeen kymmenen kärkijoukossa oli kuusi Rally2-autoa. Virolainen Georg Linnamäe ajoi nopeimman ajan erikoiskokeella 5. Kalle Rovanperä ja Ott Tänak joutuivat keskeyttämään. Elfyn Evans ja Thierry Neuville menettivät runsaasti aikaa auraajan roolissa lähtöjärjestyksessä. Perjantaina Takamoto Katsuta nousi yleiskilpailun johtoon. Katsuta ajoi penkkaan lauantaina ja Lappi ajaa kilpailun johdossa.
Me olemme viisi ystävää

Me olemme viisi ystävää on Jaakko Pyhälän ohjaama ja yhdessä Outi Nyytäjän kanssa käsikirjoittama komediallinen televisioelokuva vuodelta 1990. Sen pääosaa näyttelee Lasse Karkjärvi. 
Juoni.
Nuori näyttelijämies on matkalla tätinsä hautajaisiin, mutta junamatkalla häneltä varastetaan kukkalaite, hautajaispuku ja rahat. Pahoinpidelty mies löytää itsensä mystisen kaunottaren luota ja rakastuu tähän. Naisen varsinainen rakastettu istuu tuomiotaan vankilassa, jota johtaa tätivainajan natsimainen leski.
Vastaanotto.
Elokuva esitettiin Ylen Televisioteatterin Kunnon kino -sarjassa toukokuussa 1990. "Helsingin Sanomien" Jukka Kajavan mielestä Jaakko Pyhälä ohjaa paremmin elokuvaa kuin sen näyttelijöitä, joiden työ on epätasaista. Kajava näki mustavalkoisessa toteutuksessa yhtymäkohtia Jean-Luc Godardin varhaisiin elokuviin ja kirjoitti, että elokuva on heikoimmillaan rosoinen, parhaimmillaan vauhdikas, salahauska ja groteski. Karmea loppuratkaisu on hänestä kuin toisesta elokuvasta.
Anna-Kaisa Salmi

Anna-Kaisa Salmi (o.s. Puputti) on suomalainen arkeologi ja arkeologian professori Oulun yliopistossa. Hän on erikoistunut pohjoisiin eläinsuhteisiin ja erityisesti poron domestikaatioon sekä arktisen alueen luonnon monimuotoisuuden pitkän aikavälin muutoksiin. Salmi toimii Suomen arkeologisen seuran julkaiseman "Monographs of the Archaeological Society of Finland" -julkaisusarjan päätoimittajana.
REDengine

REDengine on CD Projektin kehittämä pelimoottori. REDengine kehitettiin korvaamaan Aurora Engine, jonka CD Projekt lisensoi BioWarelta "The Witcher" -peliä varten. REDengine kehitettiin yhtä aikaa "" -pelin kanssa, jossa sitä käytettiin ensimmäisen kerran. Kehittäjien mukaan BioWaren Aurora Engine soveltuu hyvin BioWaren peleihin, mutta "Witcher"-pelit eivät ole kuten BioWaren pelit.
"Cyberpunk 2077:n" jälkeen CD Projekt Red ilmoitti käyttävänsä tulevissa peleissä Unreal Engine 5 -pelimoottoria REDenginen sijaan.
Stephen Williams

Stephen Williams (s. 9. kesäkuuta 1996 Aberystwyth, Wales) on walesilainen maantiepyöräilijä, joka on menestynyt etenkin etappikilpailuissa ja mäkisessä maastossa ajettaessa. 
Williams aloitti ammattilaisuransa JLT–Condor-joukkueessa vuonna 2016, edusti SEG Racing Academya seuraavat puolitoista vuotta, siirtyi Bahrain–Merida-talliin harjoittelijaksi elokuussa 2018 ja edusti samaa tallia, nimeltään sittemmin Bahrain–McLaren ja Team Bahrain Victorious, vuoteen 2022 saakka. Kaudesta 2023 lähtien hän on edustanut Israel – Premier Techiä.
Williams voitti UCI World Tour -sarjaan kuuluneen Tour Down Under -kilpailun vuonna 2024 yhdeksän sekunnin erolla Jhonatan Narváeziin. Hän voitti samana vuonna La Flèche Wallonne -klassikon karattuaan kärkiryhmästä kilpailun päättäneessä Mur de Huyn nousussa
Saavutuksia.
Lähteet: Pro Cycling Stats, Cycling Archives
Ronde de l'Isard, kokonais- ja mäkikirikilpailun sekä 1. ja 2. etapin voitto
Giro Next Gen, 7. etapin voitto 
CRO Race, kokonaiskilpailun ja 5. etapin voitto
Sveitsin ympäriajo, 1. etapin voitto
Arctic Race of Norway, kokonaiskilpailun ja 3. etapin voitto
Tour Down Under, kokonaiskilpailun ja 6. etapin voitto
La Flèche Wallonne, voitto
Britannian ympäriajo, kokonaiskilpailun sekä 2. ja 3. etapin voitto
Boris Naprejev

Boris Dmitrijevitš Naprejev (; s. 7. huhtikuuta 1938 Kljukino, Smolenskin alue) on venäläinen säveltäjä, musiikkitieteilijä ja musiikkipedagogi.
Naprejev aloitti domransoiton opiskelun Omskin musiikkikorkeakoulussa vuonna 1956. Hän palveli Neuvostoliiton armeijassa Taka-Baikalian sotilaspiirin laulu- ja tanssiyhtyeessä. Hän valmistui kuoronjohtajana Tšitan musiikkikorkeakoulusta vuonna 1962 ja opiskeli sitten sävellystä Novosibirskin konservatoriossa, josta valmistui vuonna 1967. Naprejev suoritti jatko-opintoja Leningradin konservatoriossa. Hän puolusti kandidaatin väitöskirjaansa vuonna 1976 ja väitteli tohtoriksi taidehistoriassa vuonna 2005. Naprejev teki opetustyötä Novosibirskissa ja Habarovskissa ennen siirtymistään Petroskoin Glazunov-valtionkonservatorioon, jonka musiikin teorian laitoksella opettamisen hän aloitti vuonna 1977.
Naprejev hyväksyttiin Neuvostoliiton säveltäjäliiton jäseneksi vuonna 1970. Hänestä tuli professori vuonna 1994. Hän sai Karjalan tasavallan kunniataiteilijan arvonimen vuonna 1995, ja hänelle myönnettiin Karjalan tasavallan Sampo-palkinto vuonna 2003. Naprejevin sävellystuotantoon kuuluu oopperoita, baletteja, sinfonioita, pianokonserttoja, kuoroteoksia, lauluja ja lapsille suunnattua musiikkia. Naprejev on säveltänyt myös pianosonaatteja sekä jousikvartettoja ja muuta kamarimusiikkia. Hän on tehnyt monia tieteellisiä julkaisuja.
Prymorskyin piiri (Odessa)

Prymorskyin piiri (, 'Rannikkopiiri') on yksi Ukrainan suurkaupunki Odessan neljästä hallinnollisesta alueesta (kaupunkipiiristä). Piiri sisältää Odessan historiallisen keskustan ja sen etelänpuoleisia Mustanmeren rannikon kaupunginosia. Piirin pinta-ala on 24,2 neliökilometriä. Piirin väkiluvuksi on arvioitu noin 259 000 ihmistä (VL 2001). 
Prymorskin piiri on perustettu vuonna 1944. Nykyinen Odessan kaupungin jako neljään piiriin ja näiden piirien rajat ovat olleet voimassa vuoden 2003 alusta. Uudistuneeseen Prymorskyin piiriin tuli Odessan aiempi Žovtnevyin piiri sekä osa aiemmista Illitšivskyin, Leninin, Prymorskyin ja Keskustan piirien alueista. Osa aiemmasta Prymorskyin piiristä liitettiin samalla uudistuneeseen Kiovan piiriin.
Prymorskyin piirin alueella sijaitsevat muun muassa:
Jhonatan Narváez

Jhonatan Narváez (s. 4. maaliskuuta 1997 Playón de San Francisco) on ecuadorilainen maantiepyöräilijä. Hän aloitti ammattilaisuransa Klein Constantia -joukkueessa 2016, edusti Axeon Hagens Bermania 2017, Quick-Step Floorsia 2018 sekä Team Sky / Ineos Grenadiers -tallia vuosina 2019–2024. Kaudesta 2025 alkaen hän ajaa UAE Team Emirates -joukkueessa.
Narváez on voittanut Italian ympäriajossa Cesenaticoon päättyneen 12. etapin 2020 ja Torinoon päättyneen avausetapin 2024. Hän voitti kultaa maantieajossa Pan-Amerikan kisoissa 2023. Hän voitti samana vuonna Itävallan ympäriajon. Maantieajon Ecuadorin-mestaruuden hän voitti vuosina 2017, 2024 ja 2025. Hän voitti UCI World Tour -sarjaan kuuluneen Tour Down Under -etappikilpailun 2025.
Saavutuksia.
Lähteet: Pro Cycling Stats, Cycling Archives
Pan-Amerikan-mestaruuskilpailut, nuorten takaa-ajossa ja pisteajossa kultaa
Pan-Amerikan-mestaruuskilpailut, nuorten maantieajossa hopeaa
Pan-Amerikan-mestaruuskilpailut, nuorten maantieajossa hopeaa ja aika-ajossa pronssia
Pan-Amerikan-mestaruuskilpailut, alle 23-vuotiaiden maantieajossa hopeaa
Tour de Savoie Mont Blanc, mäkikirikilpailun voitto
Circuit des Ardennes International, kokonaiskilpailun ja nuorten kilpailun voitto
Tour of the Gila, nuorten kilpailun ja 5. etapin voitto
Colorado Classic, nuorten kilpailun voitto
Maantiajon Ecuadorin-mestaruus
Tour de Wallonie, nuorten kilpailun voitto
Settimana Internazionale Coppi e Bartali, kokonais- ja pistekilpailun, nuorten kilpailun sekä 3. etapin voitto
Italian ympäriajo, 12. etapin voitto
Strade Bianche, kuudes
E3 Saxo Bank Classic, kuudes
Hamburg Cycclassics, neljäs
Itävallan ympäriajo, kokonais- ja pistekilpailun sekä 2., 3. ja 5. etapin voitto
Pan-Amerikan kisat, maantieajossa kultaa
Down Under Classic, voitto
Tour Down Under, kokonaiskilpailussa toinen
Cadel Evans Great Ocean Road Race, viides
Maantiajon Ecuadorin-mestaruus
E3 Saxo Classic, kuudes
Italian ympäriajo, 1. etapin voitto, 12. etapilla toinen
Clásica de San Sebastián, viides
Tour Down Under, kokonaiskilpailun ja 5. etapin voitto
Maantiajon Ecuadorin-mestaruus
Ranskan ympäriajo, kokonaiskilpailussa 13:s
Saksan ympäriajo, kokonaiskilpailussa toinen, 2. etapin voitto
Tour of Guangxi, kokonaiskilpailussa kolmas
Jussi-palkinnot 2024

Jussi-gaala 2024 järjestettiin 22. maaliskuuta 2024. Jussi-ehdokkuudet julkistettiin 25. tammikuuta 2024. Eniten ehdokkuuksia sai "Mummola", joka oli ehdolla 11 kategoriassa. Eniten palkintoja sai Sisu, joka voitti neljässä kategoriassa.
Muut tilaisuudessa jaetut palkinnot.
Seuraavat palkinnot jaettiin tilaisuudessa, mutta ne eivät olleet varsinaisia Filmiauran jakamia Jussi-palkintoja.
Yleisön suosikkielokuva
Yleisön suosikkielokuvana palkittiin "Lapua 1976".
Nordisk Film -palkinto
20 000 euron arvoinen Nordisk Film -palkinto myönnettiin "Máhccan – Kotiinpaluu" -elokuvalle ja ohjaajille Suvi Westille ja Anssi Kömille.
Visuaaliset tehosteet
Ensimmäistä kertaa jaettu Visuaaliset tehosteet -kunniakirja myönnettiin "Sisu" -elokuvalle ja Jussi Lehtiniemelle ja Antti Kulmalalle Troll VFX:stä.
Wanha Markku

Wanha Markku on vuonna 2023 ensi-iltansa saanut Markus Toivon ohjaama suomalainen dokumenttielokuva. Elokuva kertoo Toivon vieraantuneesta isästä Markku Ahosta, joka lähti vuosiksi ulkomaille hänen ollessa lapsi.
"Wanha Markku" sai teatteriensi-iltansa 15. joulukuuta 2023. Se sai Jussi-ehdokkuuden parhaasta dokumenttielokuvasta vuoden 2024 gaalassa.
Työllisyys-, sosiaalipolitiikka-, terveys- ja kuluttaja-asioiden neuvosto

Työllisyys-, sosiaalipolitiikka-, terveys- ja kuluttaja-asioiden neuvosto (lyh. TSTK) on Euroopan unionin neuvoston muodostama kokoonpano, joka vastaa EU:n politiikan koordinoinnista työllisyyden, sosiaaliasioiden, terveydenhuollon ja kuluttajansuojan aloilla. Neuvoston päätavoitteena on parantaa EU:n kansalaisten elin- ja työoloja sekä varmistaa ihmisten terveyden suojelu ja korkeatasoinen kuluttajansuoja.
Toiminta.
TSTK-neuvosto pitää yleensä neljä istuntoa vuodessa, joista kaksi keskittyy erityisesti työllisyys- ja sosiaalipolitiikkaan. Neuvostossa kokoontuvat EU:n jäsenvaltioiden työ-, sosiaali-, terveysministerit sekä kuluttajansuoja-asioista vastaavat ministerit. Istuntoihin osallistuvat lisäksi näistä aihealueista vastaavat Euroopan komission komissaarit.
Politiikka.
Työllisyys- ja sosiaalipolitiikka.
TSTK-neuvosto laatii vuosittain EU:n työllisyyden suuntaviivat, jotka ohjaavat jäsenvaltioiden kansallisia politiikkoja. Lisäksi neuvosto työskentelee Euroopan parlamentin kanssa lainsäädännön hyväksymiseksi, joka pyrkii parantamaan työoloja, edistämään sosiaalista osallisuutta ja sukupuolten tasa-arvoa.
Terveyspolitiikka.
Vaikka terveyspolitiikka ja terveydenhuollon järjestäminen kuuluvat pääasiassa jäsenvaltioiden toimivaltaan, TSTK-neuvosto osallistuu lainsäädäntöön, joka koskee esimerkiksi ihmisestä peräisin olevien elinten ja veren laatua ja turvallisuutta, potilaiden oikeuksia rajatylittävässä terveydenhuollossa sekä lääkkeiden ja lääkinnällisten laitteiden turvallisuutta.
Kuluttajansuojapolitiikka.
Kuluttajansuojan alalla TSTK-neuvosto työskentelee Euroopan parlamentin kanssa EU:n laajuisten sääntöjen vahvistamiseksi. Näillä säännöillä pyritään suojelemaan kuluttajien terveyttä, turvallisuutta ja taloudellisia etuja.
Koulutus-, nuoriso-, kulttuuri- ja urheiluneuvosto

Koulutus-, nuoriso-, kulttuuri- ja urheiluneuvosto (lyh. EYCS) on Euroopan unionin neuvoston muodostama kokoonpano, joka käsittelee politiikanaloja, jotka pääasiassa kuuluvat jäsenvaltioiden toimivaltaan. EU:n rooli näillä aloilla on toimia yhteistyön ja kokemustenvaihdon foorumina, joka tukee jäsenvaltioiden välisiä yhteisiä etuja ja edistää yhteistyötä.
Toiminta.
EYCS-neuvosto kokoontuu 3–4 kertaa vuodessa, mukaan lukien kaksi täysistuntoa. Neuvostossa kokoontuvat jäsenvaltioiden koulutus-, kulttuuri-, nuoriso-, media-, viestintä- ja urheiluministerit. Kokoonpano vaihtelee käsiteltävien aiheiden mukaan. Euroopan komissiota edustaa yleensä koulutuksesta, kulttuurista, monikielisyydestä ja nuorisoasioista vastaava komissaari.
Politiikka.
EYCS-neuvosto hyväksyy pääasiassa edistämistoimia ja suosituksia, jotka vaikuttavat EU:n kansalaisiin. Se on hyväksynyt useita merkittäviä aloitteita ja ohjelmia, kuten Erasmus+- ja Luova Eurooppa-ohjelmat.
Neuvosto voi myös antaa lainsäädäntöä tietyissä tapauksissa, kuten audiovisuaalisen alan sääntelyssä ja todistusten vastavuoroisessa tunnustamisessa.
Neuvosto seuraa Eurooppa 2020 -strategian mukaisia koulutus- ja nuorisotoimien edistymistä ja pyrkii vahvistamaan kulttuurialan roolia innovatiivisen Euroopan edistämisessä. Se tukee myös Euroopan digitaalistrategian toteuttamista edistämällä Euroopan potentiaalia luovan digitaalisen sisällön tuottajana.
Ulkoasiainneuvosto

Ulkoasiainneuvosto (lyh. UAN) on Euroopan unionin neuvoston muodostama kokoonpano, joka vastaa unionin ulkoisesta toiminnasta. Sen tehtäviin kuuluvat ulkopolitiikka, puolustus ja turvallisuus, kauppa, kehitysyhteistyö sekä humanitaarinen apu. Neuvosto muodostaa puitteet jäsenvaltioiden yhteistyölle näillä alueilla ja pyrkii varmistamaan EU:n toiminnan yhtenäisyyden, johdonmukaisuuden ja tehokkuuden maailmanlaajuisesti.
Toiminta.
Ulkoasiainneuvostossa kokoontuvat EU-maiden ulkoministerit, ja käsiteltävistä aiheista riippuen myös puolustus-, kehitys- ja kauppaministerit. Neuvoston istuntojen puheenjohtajana toimii EU:n ulkoasioiden ja turvallisuuspolitiikan korkea edustaja. Ulkoasiainedustajaa tukee Euroopan ulkosuhdehallinto (EUH).
Politiikka.
Ulkosuhdepolitiikka.
Ulkoasiainneuvoston keskeisenä tehtävänä on varmistaa, että EU:n ulkoinen toiminta säilyy yhtenäisenä ja tehokkaana. Neuvosto tekee yhteistyötä Euroopan komission kanssa ja noudattaa Eurooppa-neuvoston antamia suuntaviivoja. Neuvosto voi myös hyväksyä erilaisia toimenpiteitä, kuten pakotteita, EU:n ulko- ja turvallisuuspolitiikan toteuttamiseksi.
EU:n yhteinen kauppapolitiikka.
EU:n yhteinen kauppapolitiikka on EU:n yksinomaisessa toimivallassa, ja neuvosto hyväksyy kauppapolitiikkaan liittyvät toimenpiteet yhdessä Euroopan parlamentin kanssa. Neuvosto valtuuttaa Euroopan komission aloittamaan kauppaneuvottelut ja antaa sille neuvotteluohjeet. Komissio vastaa kauppasopimusten neuvottelemisesta ja hallinnoinnista, kun taas neuvosto toimii keskeisessä roolissa kauppapolitiikan suuntaviivojen asettamisessa.
EU:n ulko- ja turvallisuuspoliittinen globaalistrategia.
EU:n globaalistrategia ohjaa unionin toimintaa ulko- ja turvallisuuspolitiikan alalla, keskittyen rauhan ja turvallisuuden edistämiseen, EU:n ulko- ja turvallisuuspolitiikan määrittelyyn sekä kriisinhallintatoimien käynnistämiseen. Strategia, jonka ulkoasiainedustaja esitteli EU:n johtajille vuonna 2016, luo suuntaviivat EU:n toiminnalle kansainvälisellä näyttämöllä.
Yleisten asioiden neuvosto

Yleisten asioiden neuvosto (lyh. YAN) on Euroopan unionin neuvoston muodostama kokoonpano, joka koordinoi Eurooppa-neuvoston kokousten valmisteluja ja vastaa eri politiikanalojen välisestä koordinoinnista. Sen keskeisenä tehtävänä on varmistaa neuvoston kokoonpanojen työskentelyn johdonmukaisuus.
Toiminta.
Yleisten asioiden neuvosto kokoontuu kerran kuukaudessa käsittelemään laaja-alaisia asioita, jotka vaikuttavat koko unioniin. Neuvosto koostuu jäsenvaltioiden Eurooppa-ministereistä, jotka ovat yleensä vastuussa EU-asioista kansallisissa hallituksissaan. Euroopan komissiota edustaa kokouksissa tavallisesti institutionaalisista suhteista vastaava komissaari.
Eurooppa-neuvoston kokousten valmistelu.
Yleisten asioiden neuvoston keskeisin tehtävä on valmistella Eurooppa-neuvoston kokouksia. Se määrittelee kokousten asialistat, valmistelee keskusteltavia aiheita ja huolehtii kokousten päätösten jatkotoimista.
Politiikka.
Yleisten asioiden neuvosto vastaa useista monialaisista politiikoista. Näihin kuuluvat EU:n laajentuminen ja liittymisneuvottelut, monivuotinen rahoituskehys, koheesiopolitiikka sekä toimielinrakenteeseen liittyvät kysymykset.
Liikenne-, televiestintä- ja energianeuvosto

Liikenne-, televiestintä- ja energianeuvosto (lyh. TTE) on Euroopan unionin neuvoston muodostama kokoonpano, joka vastaa EU:n politiikasta ja lainsäädännöstä liikenne-, televiestintä- ja energia-aloilla. Tavoitteena on luoda nykyaikaiset, kilpailukykyiset ja tehokkaat markkinat ja infrastruktuurit sekä kattavat Euroopan laajuiset verkot näillä kriittisillä aloilla.
Toiminta.
TTE-neuvosto kokoontuu seuraavasti:
TTE-neuvosto koostuu EU-maiden liikenne-, energia- ja televiestintäministereistä, joiden kokoonpano vaihtelee käsiteltävän aihealueen mukaan. Istuntoihin osallistuvat myös näistä asioista vastaavat EU-komissaarit.
Politiikka.
Liikennepolitiikka.
TTE-neuvosto hyväksyy yhteiseen liikennepolitiikkaan liittyvää lainsäädäntöä yhdessä Euroopan parlamentin kanssa. Keskeisiä tavoitteita ovat kestävien liikennejärjestelmien toteuttaminen sekä matkustajien oikeuksien ja liikenneturvallisuuden parantaminen.
Energiapolitiikka.
Energia-asioiden osalta TTE-neuvosto keskittyy lainsäädäntöön, joka koskee energiamarkkinoiden toimintaa, energian toimitusvarmuutta, energiatehokkuutta, uusiutuvien energialähteiden käyttöä ja energiaverkkojen yhteenliittämistä. 
Televiestintäpolitiikka.
Televiestinnän alalla TTE-neuvosto työskentelee lainsäädännön ja suuntaviivojen parissa, jotka edistävät tietoliikenneverkkojen kehittämistä ja yhteentoimivuutta. EU:n politiikka tähtää televiestintämarkkinoiden kilpailun, kyberturvallisuuden ja innovoinnin parantamiseen.